13. juunil kella 13.00 ajal sööklasse minnes nägi Hermann Tõnisson tänavatel, kauplustes ja sööklas punaväelasi, nende hulgas ka kõrgemates aukraadides ohvitsere. Samuti pani ta  tähele, et kõrvalistel teedel seisis palju tühje veoautosid ja autobusse.  Hermann Tõnisson: "Meie ei saanud aru, miks on nii palju autosid Värskasse toodud. Politruk teadis rääkida, et homme varahommikul sõidavad meie ohvitserid õppustele. Diviisi autotranspordiülem kolonel Remmel sai käsu veoautod ja autobussid valmis seada tühjalt pikemaks sõiduks ja veoautod meie ohvitseride viimiseks Värskast Petserisse. Sellele asjaolule ei pööranud meie erilist tähelepanu, sest sarnaseid suuri õppusi koos venelastega oli ennegi korraldatud. Ohvitserid aga olid jäänud tõsisemaks ja murelikumaks. Neile polnud õppustest midagi räägitud. Üks staabi luurejaoskonna ohvitser oli eelmisel öösel salaja kuulanud raadiot, kus olevat räägitud, et Vene-Saksa sõda võib puhkeda mõne päeva pärast.  13. juuni õhtul olime meie kinos. Tuli staabist üks allohvitser ja teatas, et kõigil ohvitseridel ja allohvitseril, kes on kinos, tuleb sõita öisele õppusele, ärasõit on poole tunni pärast. Kaasa võtta relv ja vajalikud  esemed, mida on tarvis õppusel. Antud tähtajaks olid kõik kohal, samuti veoautod. Kontrolliti, kas kõik õppusele määratud ohvitserid olid kohal, siis istusid veoauto kasti. Osa ohvitsere polnud õppusele minejate nimekirjas ja jäid maha. Nad küsisid, miks neid ei võetud õppustele? Staabi poliitilise osakonna politruk seletas neile, et õppus toimub mitmes järgus, et kõik osavõtjad ei leia rakendamist korraga, vaid järk-järgult ja igaüks ei ole õppusel samal ametikohal, kus ta diviisis on. Seepärast jäid mõned  ohvitserid nagu Luts, Viiret ja mõni veel.  Peale keskööd tulid tühjad veoautod tagasi. Autojuhid rääkisid, et kõik olevat arreteeritud, ära võeti relvad, isiklikud dokumendid ja esemed, mis neil kaasa olid "õppusele" minnes; kaarditaskus, portfellid jne. Oli ka maha tõmmatud mundrilt auastme tunnused. Seejärel viidud kuhugile ära. Juhid olid näinud Petseris ka palju eraisikuid perekondadega ja üksikuid, keda kodudest varahommikul ära toodud, küüditamise eesmärgil. Autojuhid hoiatasid meid, et laager  on venelaste poolt ümber piiratud, välja saab ainult eriloaga.  Nüüd oli meil kõigil selge, kuhu läksid Värskasse toodud veoautod ja autobussid 13. juuni õhtul. Mul on väga raske kirjeldada meie meeleolu ja tundeid, mis tol ajal meil olid.  Järgmisel päeval politruk selgitas meile, mispärast ohvitserid ära viidi. Pärast Eesti liitumist Nõukogude Liiduga, olevat NSV Liit üle võtnud Eesti sõjaväelased punaarmee koosseisu, andes neile sellega karjäärivõimalusi, mida neil varem Eesti sõjaväes ei olnud.  Aga osa endise Eesti sõjaväelasi, kes teenisid punaarmee koosseisus komandöridena, suhtusid vaenulikult Nõukogude Liitu, ei pidanud kinni antud vandetõotusest ja käisid läbi kodanliku korra pooldajatega. Nõukogude Liidu valitsus ei saanud seda sallida ja otsustas need komandörid punaarmeest välja heita ning nüüd on nende kohta langetatud karistusotsus. Teistel siin pole enam midagi karta, tuleb jätkata rahulikult oma igapäevast tööd."